กสิกรจับมือวีแชทเอาใจจีน
กสิกรไทยจับมือวีแชท ชำระเงินผ่านคิวอาร์โค้ด รับขาช็อปชาวจีนเข้าไทย 9 ล้านคน
7 ต.ค. 2559

กสิกรไทยจับมือวีแชท ชำระเงินผ่านคิวอาร์โค้ด รับขาช็อปชาวจีนเข้าไทย 9 ล้านคน
นางนพวรรณ เจิมหรรษา รองกรรมการผู้จัดการ ธนาคารกสิกรไทย เปิดเผยว่า ธนาคารได้ร่วมมือกับ วีแชท (WeChat Pay) พัฒนาระบบของเครื่องรับชำระเงินหรืออีดีซีร่วมกัน ด้วยการติดตั้งเครื่องอ่านเทคโนโลยีคิวอาร์โค้ด เพื่อเพิ่มช่องทางให้ร้านค้าต่างๆ สามารถรับชำระเงินค่าสินค้าและบริการจากลูกค้าชาวจีนผ่านวีแชทเพย์ ซึ่งเป็นระบบชำระเงินอิเล็กทรอนิกส์ภายในแอพพลิเคชั่นวีแชท
“ผู้ใช้บริการแค่เปิดแอพพลิเคชั่นบนโทรศัพท์มือถือ แล้วร้านค้าใช้เครื่องสแกนคิวอาร์โค้ด ก็สามารถจ่ายเงินได้ทันที โดยนักท่องเที่ยวจีนปกตินิยมใช้วีแชทเพย์สำหรับยอดชำระเงินที่มีจำนวนเงินไม่สูงนัก ผู้ใช้จะเติมเงิน ผูกบัญชีธนาคาร หรือบัตรเครดิตเข้ากับอี-วอลเล็ต” นางนพวรรณ กล่าว
ทั้งนี้ ปัจจุบันธนาคารมีเครื่องรับชำระเงินที่รองรับการติดตั้งเครื่องอ่านคิวอาร์โค้ดได้กว่า 2 แสนเครื่อง และพร้อมให้บริการเต็มรูปแบบในเดือน ต.ค.นี้ โดยจะเริ่มให้บริการกับร้านค้าที่มีนักท่องเที่ยวชาวจีนนิยมเข้าไปใช้บริการ ทั้งร้านค้ารายใหญ่และรายย่อยครอบคลุมทั่วประเทศ
นางนพวรรณ กล่าวว่า ธนาคารกสิกรไทยวางแผนจะขยายโอกาสทางธุรกิจเพื่อตอบสนองความต้องการของชาวจีนที่มีการเดินทางเข้ามาท่องเที่ยวในประเทศไทยเป็นจำนวนมาก อีกทั้งยังมีกำลังซื้อและนิยมซื้อสินค้าและบริการในประเทศไทยสูง การนำเสนอช่องทางการชำระเงินในรูปแบบใหม่ๆ จึงเพิ่มโอกาสในการขายให้กับผู้ประกอบการชาวไทย และช่วยกระจายรายได้ของประเทศอีกทางหนึ่งด้วย นอกจากนี้ ธนาคารจะจัดสัมมนา “Empower Your Business with WeChat” เพื่อให้ความรู้และแลกเปลี่ยนข้อมูลเพื่อต่อยอดโอกาสทางธุรกิจของผู้ประกอบการไทยที่จะมีต่อกลุ่มนักท่องเที่ยวจีนที่เดินทางมาประเทศไทย
ทั้งนี้ ศูนย์วิจัยกสิกรไทย คาดว่า ในปี 2559 จะมีชาวจีนเดินทางเข้ามาท่องเที่ยวในประเทศไทย 9 ล้านคน เพิ่มขึ้น 13.4% จากจำนวน 7.93 ล้านคน ในปี 2558 และประเทศไทยจะเป็นจุดหมายปลายทางอันดับหนึ่งสำหรับนักท่องเที่ยวจีนในอีก 3 ปีข้างหน้า